ועדת החוקה, חוק ומשפט, כנסת 16, פרוטוקול מספר 595, 2005-09-15 09:45

מיכאל איתן: אני פותח את הישיבה.

מיכאל איתן: על סדר היום - הצעת חוק חובת המכרזים (תיקון מס' 18), התשס"ה-2005.

מיכאל איתן: אני קורא: "(1) בחוק חובת המכרזים...

מיכאל איתן: במקום 'כ"ד בתמוז התשס"ה.

מיכאל איתן: ..' יבוא 'ט"ז באב התשס"ז (31 ביולי 2007)'.

מיכאל איתן: (2) תחילתו של סעיף 9(ג) לחוק העיקרי, כנוסחו בסעיף 1 לחוק זה, ביום כ"ד בתמוז התשס"ה (31 ביולי 2005) (להלן - יום התחילה), ואולם מכרזים שפורסמו בתקופה שמיום התחילה ועד יום פרסומו של חוק זה לא ייפסלו רק מן הטעם שאלא נכללו בהם הוראות לפי סעיף 3א (א1) לחוק העיקרי, או שלא ניתנה בהם העדפה לפי הסעיף האמור".

מיכאל איתן: בחוק חובת המכרזים הותקנו תקנות לעניין העדפת תוצרת מאזורי עדיפות לאומית בהקשר להתקשרויות של מערכת הביטחון, והמחוקק - אנו - קבע, מתוך כוונה שיום אחד ההוראה הזאת תסתיים לחלוטין, שתוקף ההוראה שמסמיכה את שר הביטחון יפקע ב-31 ביולי 2005.

מיכאל איתן: אנו הארכנו זאת כאן, בוועדה הזאת, בשנת 2003.

מיכאל איתן: אני שואל: למען השם, מדוע אינכם יכולים לבוא בזמן?

מיכאל איתן: כתוב שזה יפקע ב-31 ביולי 2005.

מיכאל איתן: למה אני צריך לעשות את הכל עכשיו רטרואקטיבי?

ליאורה צברי: משרד הביטחון שואל את אותה השאלה.

מיכאל איתן: ומה אתם עושים?

קריאה: יש בעיה עם החוק הזה?

מיכאל איתן: אין בעיה עם החוק הזה.

מיכאל איתן: יש בעיה עם הממשלה שמצפצפת על החוק.

מיכאל איתן: אני רוצה להבין מה קרה.

יואל בריס: היו דיונים פנימיים לגבי השאלה האם להאריך את החוק פעם נוספת.

יואל בריס: בסופו של דבר הוחלט, בין השאר לבקשת ראש הממשלה, להאריך זאת שוב לתקופה של שנתיים.

יואל בריס: לכן, החוק לפניכם.

מיכאל איתן: מי אחראי למחדל הזה, שאתם מגיעים לכאן, במקום ב-31 ביולי, חודשיים אחרי זה?

יואל בריס: הדיונים היו גם בין משרדי הממשלה, ובסופו של דבר בתוך משרד האוצר.

מיכאל איתן: אנחנו נקיים פה דיון, ואאשר את החוק, שמאשר את התקנות, כי אינני רוצה לגרום לעוד המשך הפרת החוק.

מיכאל איתן: אבל אינני עובר על זה לסדר היום.

מיכאל איתן: אני מבקש שיהיה פה דיון עם מנכ"ל משרד האוצר, שיגיע לכאן היועץ המשפטי של משרד האוצר והנציג של היועץ המשפטי של הממשלה.

מיכאל איתן: זאת הפקרות ממדרגה ראשונה, אתם לא מעל החוק.

מיכאל איתן: ההתנהגות שלכם היא של מי שחושב שהחוק זה סתם.

מיכאל איתן: אתם אומרים: מה זה משנה אם נבוא חודשיים אחר כך או עוד חודשיים, ממילא יאשרו לנו רטרואקטיבית.

יואל בריס: לא היתה חובה להאריך את החוק.

יואל בריס: היתה התלבטות אם להאריכו אם לאו, ובסופו של דבר התקבלה החלטה כן להאריך.

מיכאל איתן: אדוני, אבל יש לכם שנתיים להתלבט.

מיכאל איתן: אני מבקש שעכשיו תתלבטו ותודיעו לי אם תאריכו או לא בעוד שנתיים, וכמה זמן אתם צריכים להתלבט.

יואל בריס: אם היו יודעים, לא היו מאריכים זאת עכשיו בשנתיים.

גדעון סער: לא רק זה.

גדעון סער: הביאו זאת לכינוס פגרה מיוחד וביקשו פטור מחובת הנחה.

מיכאל איתן: האם אינכם יודעים שה-31 ביולי בא אחרי ה-30 ביולי שבא אחרי ה-29 ביולי שבא אחרי ה-28 ביולי?

מיכאל איתן: איפה הייתם אז?

יואל בריס: השאלה היא מה יקרה ב-31 בחודש.

מיכאל איתן: מה יכול לקרות?

מיכאל איתן: איזה דבר דרמטי יכול היה לקרות בתחילת יולי שבחודש יוני לא ידעתם?

מיכאל איתן: מה היה ביוני, שלא ידעתם לבוא ביוני ולהביא לנו זאת כדי שנעשה זאת על פי החוק?

יואל בריס: אני מספר לך.

יואל בריס: היתה התלבטות.

מיכאל איתן: תפסיקו להתלבט.

מיכאל איתן: תתלבטו עד מועד מסוים.

מיכאל איתן: הטענה שלך יותר מקוממת אותי מהמעשה.

מיכאל איתן: במקום להגיד "אנו מצטערים.

מיכאל איתן: לא יהיה יותר", אתה אומר לי שזה יהיה עוד פעם.

יואל בריס: לא, זה לא יהיה עוד פעם.

מיכאל איתן: אולי תתלבטו.

מיכאל איתן: אם התלבטות זאת סיבה, אתם תתלבטו כל פעם.

מיכאל איתן: האם אתה לא מתבייש?

יואל בריס: אני רק אומר- - -

מיכאל איתן: האם אתה לא מתבייש?

מיכאל איתן: תגיד לי אם אתה מתבייש, כן או לא?

יואל בריס: קודם כל, אני אומר ואני אחזור שהיתה כאן תקלה.

מיכאל איתן: איזו תקלה היתה?

מיכאל איתן: תסביר לי איזו תקלה היתה.

מיכאל איתן: למה ביוני לא הבאתם את החוק?

מיכאל איתן: תגיד למה.

יואל בריס: אני לא- - -

מיכאל איתן: יכול להיות שביוני היו עובדות חדשות והחלטתם ביוני שצריך לחשוב עוד פעם.

מיכאל איתן: תגיד לי מה היו העובדות החדשות, איפה היה הדיון ותראה לי את הפרוטוקול של הדיון.

מיכאל איתן: אל תמרח פה ואל תספר פה מעשיות.

יואל בריס: היתה תקלה.

מיכאל איתן: שערורייה.

מיכאל איתן: איזו תקלה?

מיכאל איתן: מה זה תקלה?

מיכאל איתן: מהי התקלה?

מיכאל איתן: האם נהרס חדר הישיבות?

מיכאל איתן: האם לא היה לכם איפה לקיים ישיבות?

מיכאל איתן: מה היתה התקלה?

מיכאל איתן: תסביר לי.

יואל בריס: אני מעדיף שלא.

יואל בריס: היתה תקלה.

מיכאל איתן: מה?

מיכאל איתן: האם זה סודי?

מיכאל איתן: למה זה עלה ברגע האחרון?

יואל בריס: התיק עבר אצלנו אנשים במהלך החודש הזה.

מיכאל איתן: מי הם האנשים?

יואל בריס: היועצת המשפטית שטיפלה בזה עזבה למשרד אחר, והתיק עבר אלי.

מיכאל איתן: מתי התיק עבר אליך?

יואל בריס: התיק עבר אלי בסוף חודש מאי.

מיכאל איתן: במאי.

מיכאל איתן: כמה זמן צריך כדי להגיש זאת?

יואל בריס: - - ולא היתה לי ידיעה שיש בעיה שמשהו מתעורר בתוך התיק הכללי, ולא התיק הספציפי, של חוק חובת המכרזים, שמשהו הולך לקרות ב-31 ביולי.

יואל בריס: אבל שוב- - -

מיכאל איתן: סלח לי.

מיכאל איתן: זה בדיוק העניין.

יואל בריס: בסדר.

יואל בריס: אני לא העליתי את זה.

מיכאל איתן: אבל, אני מעלה את זה.

יואל בריס: אני אומר שהיתה כאן תקלה.

מיכאל איתן: אדוני, אני רוצה לדעת עכשיו.

מיכאל איתן: יש לי שאלה אליך.

מיכאל איתן: יש כל מיני חוקים שמועדם עומד לפקוע.

מיכאל איתן: מי עוקב אחרי זה?

יואל בריס: בעיקרון, יש לנו מעקב מסודר אחרי דברים כאלה.

מיכאל איתן: איך אתם עוקבים?

מיכאל איתן: אני רוצה לדעת איך אתה עוקב.

מיכאל איתן: תסביר לי.

יואל בריס: כשהחוק הזה יעבור, אני ארשום ביומן, באיזשהו מקום, גם אצלי וגם אצל מנהלת המחלקה, כדי שנדע מתי זה עולה בפעם הבאה.

יואל בריס: במקרה זה, זה עבר מאדם לאדם- - -

מיכאל איתן: תקשיב לי.

מיכאל איתן: אני רוצה את מנכ"ל משרד האוצר, ואני רוצה שתביא לכאן גם את אנשי המחשוב שלכם.

מיכאל איתן: מה זה "תרשום ביומן"?

מיכאל איתן: היום שבכל תוכנת מחשוב הכי פשוטה- - -

ליאורה צברי: סליחה, אם אפשר להעיר הערה.

מיכאל איתן: אני יודע מה היא רוצה להגיד: שהם נידנדו לכם עשר פעמים.

יואל בריס: הם נידנדו לי מאמצע חודש יוני, והזמן שלקח- - -

ליאורה צברי: סליחה, אבל לא זה מה שרציתי להגיד.

ליאורה צברי: לא הוא אשם בעניין, אלא יש לחשב מדיניות כללית.

ליאורה צברי: הרי אנו, משרד הביטחון, פונים חצי שנה או 9 חודשים קודם.

ליאורה צברי: החשב הכללי, מקדמת דנא מתנגד לקונצפציה של הארכת התקנות.

מיכאל איתן: בסדר, אבל מה זה עוזר?

מיכאל איתן: עכשיו, אני צריך להאריך רטרואקטיבית, וזה יותר גרוע.

ליאורה צברי: זה יותר גרוע, אבל זאת לא טעות מינהלית של מישהו שלא שלח.

מיכאל איתן: אם כך, זה בכוונה להפר את החוק.

מיכאל איתן: כלומר, זה לא מינהלית.

מיכאל איתן: זה מכוּון.

ליאורה צברי: לא.

ליאורה צברי: לא.

מיכאל איתן: מה אני מבין מזה?

ליאורה צברי: זאת לא טעות של יועץ משפטי זה או אחר, זה עניין של מדיניות.

מיכאל איתן: בקיצור: אני מבקש שיבואו לכאן לישיבה מנכ"ל האוצר, היועץ המשפטי של האוצר, החשב הכללי ואנשי המחשוב שלכם.

מיכאל איתן: אני מבקש גם שתביאו לי הסבר יותר טוב איך אתם נערכים לפעם הבאה, שזה לא יהיה רשום ביומן של היועצת המשפטית שאם היא איננה כל המשרד לא יודע שצריכים להביא זאת ב-31 ביולי.

מיכאל איתן: הטיעון הזה ממש מצחיק.

מיכאל איתן: מי בעד הארכת החוק בשנתיים נוספות?

חיים שלומי: הייתי מבקש זכות דיבור כמה דקות להסביר.

חיים שלומי: העברתי לכם נייר על העמדה שלנו.

מיכאל איתן: בבקשה.

חיים שלומי: גם לחשב הכללי הועברו הרבה מכתבים על הנושא הזה, אנו רצינו להעביר את התקנות עם איזשהו שינוי.

חיים שלומי: כל שנתיים מאריכים את התקנות, ובינתיים יש שינויים במשק עצמו: אם זה בתחומים טכנולוגיים כאלה ואחרים, התייעלות.

חיים שלומי: מה שקורה הוא שמאריכים את התקנות כפי שהן, ומשאירים את הרף של 40% מרכיב העבודה בסך ההזמנות של משרד הביטחון.

חיים שלומי: זה הופך היום למגבלה, חסם, למפעלים להתמודד במכרזים של משרד הביטחון.

חיים שלומי: הרבה מפעלים שעברו לאזורי עדיפות ולקווי עימות, היום הם נפגעים ברמה הכי ישירה שיכולה להיות.

חיים שלומי: למרות ששלחנו מכתבים, לא נענינו בעניין הזה.

מיכאל איתן: אני מבין שאתה מייצג את ארגון תעשיות המתכת, החשמל והתשתית, ובאיגוד שלכם יש מפעלים שנמצאים בכל רחבי הארץ.

חיים שלומי: נכון.

מיכאל איתן: בעצם, על-ידי השינוי אתה מייצג חלק מהקליינטים שלך.

מיכאל איתן: איך זה עולה בקנה אחד עם טובת האינטרס הכללי שלכם?

מיכאל איתן: האם אלה שהולכים להידפק מזה, יודעים מזה?

חיים שלומי: לא, הם לא הולכים 'להידפק' מזה.

חיים שלומי: יש כמה סוגי מפעלים.

חיים שלומי: יש סוגים של תעשיות ברמה של תעשיה.

חיים שלומי: יש תעשיית מזון, יש תעשיית טכסטיל ויש תעשיית מתכת.

חיים שלומי: באופן די ברור, יש תעשיות שהן עתירות הון ויש תעשיות שהן עתירות עבודה.

חיים שלומי: אלה שהן עתירות הון זקוקות לרף הזה, אלה שהן עתירות עבודה לא זקוקות, הן יכולות להתמודד איתם לבד.

חיים שלומי: אנו באים ומגינים פה על התעשיות שהן עתירות הון.

מיכאל איתן: התעשיות שהן עתירות עבודה - האם הן יודעות שאתה עכשיו מדבר נגדן?

חיים שלומי: למה אני מדבר נגדן?

מיכאל איתן: כי תהיה להן תחרות יותר גדולה.

מיכאל איתן: היום הם מקבלים את הפטור, וברגע שאני אעלה את הרף יהיו על כל מכרז עוד אנשים שיוכלו להתמודד.

מיכאל איתן: זה לרעתן - נכון?

חיים שלומי: לא, אסביר לך למה.

מיכאל איתן: למה לא?

חיים שלומי: כמו שאמרת, התעשיות מפוזרות בכל הארץ.

חיים שלומי: אנו מדברים כרגע על אזור הפריפריה: אזורי קו העימות ואזורי- - -

מיכאל איתן: נניח שלמישהו בקריית-שמונה יש עכשיו שני מפעלים שמייצרים את אותו המוצר, ואחד מהם עתיר עבודה ב-40% ומעלה והשני - רק ב-20%.

מיכאל איתן: היום המפעל שהוא עתיר עבודה מתמודד לבד כי לשני אין פטור מחובת המכרזים.

מיכאל איתן: אני שואל: האם אתה עכשיו מייצג אחד נגד השני?

חיים שלומי: אני אסביר.

חיים שלומי: אנו כרגע מדברים על תעשיות.

חיים שלומי: תעשיות, באופן אינטואיטיבי, הן די דומות במבנה שלהן בנושא עתירוּת הון או עתירוּת עבודה.

חיים שלומי: אתה לא יכול להשוות בין מפעל שמייצר מתכת למפעל שמייצר מזון.

חיים שלומי: יש פה גם נציג חברה שמייצרת מזון, ובכוונה הבאנו אותה לבוא כדי להדגים ולהדגיש את העניין הזה.

חיים שלומי: בבקשה, אם אתה רוצה.

מיכאל איתן: אני רוצה להבין.

מיכאל איתן: אתה מציע להוריד את זה ל-20%, ואתה אומר: "אני אוכל על-ידי זה להכניס סוגי תעשיות חדשות שהיום לא נכנסות לשלב הפטור".

חיים שלומי: זה חלק אחד, אבל אני אומר בכלל שהתעשיות האלה שעברו לשם, תעשיית המזון, שעברה לפריפריה - היום תעשיות המזון כלל לא יכולות להתמודד.

קריאה: שוק המזון הוא לא במשחק.

חיים שלומי: הוא לא במשחק בכלל.

חיים שלומי: אני מדבר כתעשייה, כבלק אחד, לא כמפעל אחד שהוא סופר טכנולוגי.

דובר: זה לא מדויק.

חיים שלומי: עוד שנייה.

חיים שלומי: תוכל להתייחס עוד מעט.

חיים שלומי: אני מדבר כתעשייה שלמה, יש תעשיות שהן יותר טכנולוגיות או פחות טכנולוגיות.

מיכאל איתן: הבנתי.

מיכאל איתן: חבר הכנסת גדעון סער, האם אתה רוצה לומר משהו?

גדעון סער: אינני יכול לחוות דעה.

גדעון סער: אני רק חושב שצריך לבחון דבר כזה לא "על הדרך" בתיקון שהוא במהותו תיקון- - -

מיכאל איתן: זה סיפור שחוזר פעם אחרי פעם.

מיכאל איתן: אני אישית אישרתי את זה כבר לפני שנתיים, ונדמה לי שגם לפני ארבע שנים אך אינני בטוח.

מיכאל איתן: זאת פשרה, וזה גם אופי העניין.

מיכאל איתן: אנו מחכים, מצפים ומייחלים ליום שלא יצטרכו את החוק הזה בכלל ושלא יהיה פטור מחובת מכרזים, אלא יהיה מכרז בכל מקום.

מיכאל איתן: זאת פשרה, ואינני חושב שכדאי שכעת נסטה ממנה.

מיכאל איתן: איננו רוצים לתת העדפות כאלה, ורק בגלל התנאים המיוחדים אנו נותנים אותן.

מיכאל איתן: היום ללכת אחורה זה נראה לי דבר לא נכון לעשות.

מיכאל איתן: יכול להיות שחיים שלומי צודק, אבל בסופו של דבר זה נגד המגמה.

מיכאל איתן: אם המגמה שלנו היא בסופו של דבר להשתחרר מההעדפות האלה, יהיה מצחיק שהיום נרחיב, למרות שאולי יש הגיון במה שאתה אומר- - -

חיים שלומי: באופן חד-משמעי, אתה מנציח אפליה.

מיכאל איתן: נכון.

מיכאל איתן: החוק הזה הוא חוק מפלה.

מיכאל איתן: אבל אתה רוצה שאני ארחיב את האפליה.

חיים שלומי: אם כבר אתה מפלה באזורים, תעשה- - -

גדעון סער: הוא לא מנציח אפליה.

גדעון סער: הוא מקסימום מאריך אותה בשנתיים.

גדעון סער: "מנציח" זה מלשון "נצח".

גדעון סער: היום, אנחנו מקסימום מפלים עד ליולי 2007.

מיכאל איתן: מה שאני חושב שצריך לעשות הוא בכלל לא לעשות זאת כהוראתשעה, אלא לקבוע זאת בחוק.

מיכאל איתן: אינני מאמין שבעוד שנתיים ישתנה משהו.

מיכאל איתן: אתם סתם באים לכאן, ואני סתם צועק עליהם, והם סתם מפירים את החוק, ואנו סתם עושים הכל רטרואקטיבי.

מיכאל איתן: אולי נשקול.

מיכאל איתן: בואו ונעשה זאת, ביום שתחליטו שלא צריך את החוק, לא נצטרך את החוק.

מיכאל איתן: נחסוך כסף לעם ישראל.

מיכאל איתן: דבר כזה עולה כל פעם 100-200 אלף שקל - עבודה של כולם: ריצות, צעקות, מזיזים ניירות, והכל בשביל מה?

מיכאל איתן: שבעוד שנתיים יהיה עוד פעם כמעט אותו דבר.

מיכאל איתן: אם אינני טועה, בפעם הקודמת שהארכנו זה גם היה ביום האחרון- - -

ליאורה צברי: זה היה רטרואקטיבי, כי עד היום האחרון לא - -

מיכאל איתן: גם רטרואקטיבי.

מיכאל איתן: אז חבל על כל זה.

מיכאל איתן: איפה משרד המשפטים?

מיכאל איתן: מה אתם אומרים?

מיכאל איתן: נאשר זאת כחוק, ותגיעו למנוחה ולנחלה ונגמור את זה.

מיכאל איתן: העניין הזה הוא סתם ריטואל מיותר.

מיכאל איתן: חבר-הכנסת גדעון סער, מה אתה אומר?

מיכאל איתן: אני מציע שבמקום שנתיים, זה יהיה בחוק ואז אינני צריך רטרואקטיבי.

גדעון סער: לא.

גדעון סער: זה לא טוב.

גדעון סער: אתה אמרת קודם שיש מגמה מסוימת, וזה חריג למגמה.

מיכאל איתן: אמרתי לפני שנתיים את מה שאתה אומר עכשיו, שטוב שזה רק לשנתיים, וגם אז זה היה רטרואקטיבי.

גדעון סער: תאריך את זה בשנה, ותכריח אותם לבוא בעוד שנה עם דבר- - -

מיכאל איתן: לא יהיה שינוי בעוד שנה.

מיכאל איתן: בעוד שנתיים הם יבואו לכאן, ויהיה אותו דבר בדיוק כמו עכשיו.

מיכאל איתן: כי אף אחד לא ייתן, פוליטית, לפגוע באזורי העימות.

מיכאל איתן: זאת המציאות שיש לנו היום.

מיכאל איתן: יום אחד יבואו וישנו, אבל מה אנו עושים בינתיים?

מיכאל איתן: סתם משגעים את כולם, וזה עולה המון כסף.

מיכאל איתן: אני לא שלם עם זה שבאים אלי לוועדת החוקה ועושים ממני צחוק כל פעם עם שנתיים.

מיכאל איתן: לממשלה אין הערכות שבעוד שנתיים זה ישתנה ואף אחד מהם לא אומר זאת.

מיכאל איתן: אז כל השיטה הזאת לבוא לכאן ולחוקק חוקים כהוראת שעה שהם בכלל לא הוראת שעה, זה כסף מיותר וזו ביורוקרטיה.

מיכאל איתן: האם אתה יודע כמה אנשים מתעסקים בזה?

מיכאל איתן: זה גם בזיון לשלטון החוק, שלא מקיימים את החוק ואחר כך אנו מחוקקים רטרואקטיבית פעם שנייה ברציפות, כי הם יודעים מראש, ואין להם ספק לשנייה, שיאשרו זאת בכנסת.

מיכאל איתן: אם כך, בשביל מה?

מיכאל איתן: למה אנו עם שנתיים?

מיכאל איתן: זה סתם.

ליאורה צברי: זה מצריך ריצות של כל הלובי וכל הארגונים האלה, ולמעשה היום אין לנו העדפה.

ליאורה צברי: כלומר, מה-1 באוגוסט, ועד שהוועדה הנכבדת לא תאשר את התיקון לתקנות, אנחנו לא נותנים הטבות באזורי עדיפות לאומית.

ליאורה צברי: החל מה-1 ביולי ועד שהוועדה הנכבדה לא תאשר את התיקון, דהיינו הכנסת, אנו לא נותנים הטבות במכרזים שמפורסמים החל מה-1 באוגוסט.

ליאורה צברי: ברגע שהוועדה תיתן, אנו נפרסם זאת במכרזים - -

גדעון סער: כלומר, לא יוצאים מנקודת הנחה שתהיה הוראה רטרואקטיבית לעניין המכרזים שהתקיימו בתקופת הביניים.

מיכאל איתן: הנה, הם כותבים לך זאת בחוק.

גדעון סער: לא.

גדעון סער: הם כותבים הפוך.

גדעון סער: הם כותבים שאם לא ניתנה העדפה בתקופת הביניים, זה לא פוסל את המכרז.

מיכאל איתן: לא צריך לכתוב זאת.

מיכאל איתן: למה צריך לכתוב זאת?

יואל בריס: כדי שהתקנות יהיו ברצף.

יואל בריס: זאת הסיבה.

יואל בריס: זאת הטכניקה.

מיכאל איתן: בקיצור, אני בעד שנחוקק זאת, וכשיבוא יום שנצטרך לשנות - נשנה.

מיכאל איתן: זה פשוט נראה לי המון כסף ובזבוז.

מיכאל איתן: זו ביורוקרטיה.

מיכאל איתן: זאת אולי דוגמא קלאסית שמבזבזים משאבים וזמן ומחשבה סתם.

מיכאל איתן: זה גם מבזה.

מיכאל איתן: אינני אוהב את החקיקה הזאת שבאים אלי כל שנתיים ואומרים לי: "טוב, בגלל שערכית אני רוצה שהחוק ישתנה, אז לא אחוקק אותו".

מיכאל איתן: תביאו את הפרוטוקולים ותראו שאמרתי אז שאני שמח שזה לשנתיים ושאני מקווה שבעוד שנתיים לא נצטרך להאריך את זה.

מיכאל איתן: חברת הכנסת אתי לבני, מה את אומרת?

אתי לבני: מקובלת עליי גישתך שלא צריך הוראת שעה, זאת לא פעם ראשונה שאנו נתקלים בזה.

ניר רייס: אני חושב, כמו שאמר היושב ראש, שההטבה הזאת במכרזים היא דבר חריג.

ניר רייס: אני חושב שבדיוק בגלל זה נכון שהיא תמשיך להיות בהוראת שעה, על מנת שניתן יהיה לבחון את ההוראה, את המצב, אל מול הטבות אחרות שניתנות באזורים מסוימים ועד כמה דבר הזה משפיע תקציבית על משרד הביטחון ומה המשמעויות.

ניר רייס: כי יש לזה משמעויות כבדות לגבי משרד הביטחון, לכן צריך לבחון זאת מפעם לפעם.

מיכאל איתן: אדוני, אני כבר אומר לך שאתה מקבל ממני מנדט, ואשמח ביום שבו אתם, הממשלה, תבואו ותגידו: אנחנו לא רוצים את החוק הזה.

מיכאל איתן: אבל, זה שאתה אומר לי שצריך לבחון פעם אחר פעם - כל חוק צריך לבחון פעם אחר פעם אם הוא תקף, אם הוא שווה ואם הוא אפקטיבי ולשנותו.

מיכאל איתן: אי אפשר לחוקק חקיקה עוד שנתיים, עוד שנתיים ועוד שנתיים.

מיכאל איתן: זה חוק, לא מדובר פה על תקנות ולא על הוראה של מנכ"ל.

מיכאל איתן: תכבדו את זה.

מיכאל איתן: זה חוק, זה לא דבר של מה בכך.

מיכאל איתן: זה צריך שלוש קריאות בכנסת, וצריך להכין תזכיר.

מיכאל איתן: תראה כמה אופרציה מתעסקת בזה.

מיכאל איתן: אתם, האוצר, שאמורים להיות אלה שמכניסים הגיון במערכות, שחוסכים כספים שלא מבזבזים סתם, תראה מה אתם עושים.

מיכאל איתן: כל חוק כזה עולה מאות אלפי שקלים על כלום.

מיכאל איתן: אם אבדוק כמה זה עלה: הכינו תזכירים, שלחו לכל המשרדים, אנשים השיבו תשובות והלכו לוועדת שרים לענייני חקיקה, ועכשיו הלכו וכאן ניהלו את המגעים האלה בין המשרדים.

מיכאל איתן: ישבו פה אנשים.

מיכאל איתן: אני מקבל טלפונים מכל מיני אנשים שמתעסקים בזה.

מיכאל איתן: בשביל מה?

מיכאל איתן: חבל לי על הזמן.

מיכאל איתן: מה הרווחתי מזה שעשיתי לשנתיים לפני שנתיים?

מיכאל איתן: יבוא יום ותהיה לכם הערכה רצינית שיש סיכוי לשנות את זה - נבטל את החוק הזה.

מיכאל איתן: זה יכול להיות גם בעוד שנה, בעוד שנתיים או בעוד שלוש.

מיכאל איתן: כאשר אני כותב שזה רק לשנתיים, אני סתם מרמה את עצמי.

מיכאל איתן: אני מציע שנעשה זאת כך.

מיכאל איתן: תגיד לממונים עליך שירשמו לזכותנו שחסכנו 100 אלף שקל מתקציב המדינה לשנה, ושבפעם הבאה כשיהיה לנו חוק שעולה 100 אלף שקל נוכל לקבל זאת חזרה.

ניר רייס: מכיוון שאני מסתכל על המשמעויות של העדפה במכרזים, אז- - -

מיכאל איתן: אז, תבואו עם החוק.

מיכאל איתן: אני מוכן לקבל.

מיכאל איתן: תבואו עם חוק שמבטל לחלוטין את ההעדפה.

מיכאל איתן: אני אהיה מוכן לקבל גם את זה.

מיכאל איתן: אבל, לא כל שנתיים לעוד שנתיים.

מיכאל איתן: את זה אינני רוצה.

מיכאל איתן: אני מעמיד להצבעה את הצעת החוק ולהעבירה כהוראת קבע.

מיכאל איתן: מי בעד - ירים את ידו?

מיכאל איתן: ה צ ב ע ה הצעת חוק חובת המכרזים (תיקון מס' 18), התשס"ה-2005, נתקבלה.

מיכאל איתן: זה עבר פה אחד.

מיכאל איתן: תודה רבה לכולם.